Document ID: 32011D0443

RÅDETS AFGØRELSE
af 20. juni 2011
om godkendelse på Den Europæiske Unions vegne af aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri
(2011/443/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Union,
under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 6, litra a),
under henvisning til forslag fra Europa-Kommissionen,
under henvisning til godkendelse fra Europa-Parlamentet, og
ud fra følgende betragtninger:
(1)
Den Europæiske Union har beføjelse til at vedtage bevarelses-, forvaltnings- og kontrolforanstaltninger for fiskeressourcer; Unionen har ligeledes beføjelse til at indgå aftaler med tredjelande og inden for rammerne af internationale organisationer.
(2)
Den Europæiske Union er kontraherende part i De Forenede Nationers havretskonvention af 10. december 1982, der bl.a. forpligter alle medlemmer af det internationale samfund til at samarbejde om at bevare og forvalte de levende marine ressourcer.
(3)
Den Europæiske Union og dens medlemmer er kontraherende parter i 1995-aftalen om gennemførelse af bestemmelserne i De Forenede Nationers havretskonvention for så vidt angår bevarelse og forvaltning af fælles fiskebestande og stærkt vandrende fiskebestande, der trådte i kraft af den 11. december 2001.
(4)
På Levnedsmiddel- og Landbrugsorganisationens (FAO's) 36. konference i Rom den 18.-23. november 2009 blev aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri (i det følgende benævnt »aftalen«) godkendt i overensstemmelse med artikel XIV, stk. 1, i FAO's statutter til fremsendelse til FAO's medlemmer.
(5)
Aftalen blev undertegnet den 22. november 2009 på Det Europæiske Fællesskabs vegne med forbehold af senere indgåelse.
(6)
Unionen er en vigtig aktør i internationalt fiskeri og ét af de største globale markeder for fiskevarer, og det er i EU's interesse at spille en effektiv rolle i aftalens gennemførelse og at godkende aftalen.
(7)
Aftalen bør derfor godkendes -
VEDTAGET DENNE AFGØRELSE:
Artikel 1
Aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri (i det følgende benævnt »aftalen«), godkendes hermed på Unionens vegne.
Teksten til aftalen og erklæringen om Unionens kompetence er knyttet til denne afgørelse.
Artikel 2
Formanden for Rådet udpeger den eller de personer, der er beføjet til på Unionens vegne at deponere godkendelsesinstrumentet hos generaldirektøren for De Forenede Nationers Levnedsmiddel- og Landbrugsorganisation, der er depositar for aftalen, jf. artikel 26 i aftalen, og erklæringen om Unionens kompetence.
Artikel 3
Denne afgørelse træder i kraft på dagen for vedtagelsen.
Udfærdiget i Luxembourg, den 20. juni 2011.

Labels: 8
11
6
20